[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 21.12.2007

COM(2007) 855 τελικό

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με τη θέση που πρόκειται να λάβει η Κοινότητα στο πλαίσιο της Επιτροπής Συνεργασίας, που δημιουργήθηκε με τη συμφωνία εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Γεωργίας, αφετέρου, όσον αφορά τη σύσταση μιας υποεπιτροπής «Δικαιοσύνη, ελευθερία και ασφάλεια»

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Στις 14 Νοεμβρίου 2006, το Συμβούλιο συνεργασίας ΕΕ-Γεωργίας εξέδωσε σύσταση σχετικά με την εφαρμογή ενός σχεδίου δράσης στο πλαίσιο της Ευρωπαϊκής Πολιτικής Γειτονίας (ΕΠΓ). Όπως αναφέρεται στη σύσταση, το σχέδιο δράσης περιλαμβάνει συγκεκριμένα μέτρα για την εκπλήρωση, εκ μέρους των μερών, των υποχρεώσεων που καθορίζονται στη συμφωνία εταιρικής σχέσης και συνεργασίας του 1999 μεταξύ των Ευρωπαϊκών Κοινοτήτων και των κρατών μελών τους, αφενός, και της Γεωργίας, αφετέρου, και θεσπίζει ένα ευρύτερο πλαίσιο για την προώθηση, σε περίοδο πέντε ετών, μεγαλύτερης ένταξης της Γεωργίας στην ΕΕ από οικονομική και νομοθετική άποψη.

2. Το σχέδιο δράσης στο πλαίσιο της ΕΠΓ ΕΕ-Γεωργίας περιλαμβάνει διάφορους στόχους που συνδέονται με τους τομείς της δικαιοσύνης, της ελευθερίας και της ασφάλειας, οι οποίοι αναφέρονται κυρίως στον «τομέα προτεραιότητας 4» και στο σημείο 4.3 των «Γενικών στόχων και δράσεων». Επίσης, το σχέδιο δράσης στο πλαίσιο της ΕΠΓ ΕΕ-Γεωργίας προβλέπει την ενίσχυση του διαλόγου ΕΕ-Γεωργίας για τα θέματα της μετανάστευσης, καθώς και, μεταξύ άλλων, της επανεισδοχής και των θεωρήσεων.

3. Για να δημιουργηθεί κατάλληλο θεσμικό πλαίσιο για την ανάπτυξη αυτού του διαλόγου και την πραγματοποίηση τακτικής παρακολούθησης της υλοποίησης των στόχων στους τομείς της δικαιοσύνης, της ελευθερίας και της ασφάλειας, το σχέδιο δράσης στο πλαίσιο της ΕΠΓ ΕΕ-Γεωργίας προβλέπει (Κεφάλαιο 4.3) τη σύσταση μιας νέας υποεπιτροπής «Δικαιοσύνη, ελευθερία και ασφάλεια» στο πλαίσιο της συμφωνίας εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, και της Γεωργίας.

4. Σύμφωνα με το άρθρο 2 παράγραφος 1 της απόφασης του Συμβουλίου και της Επιτροπής, της 31ης Μαΐου 1999, για τη σύναψη της προαναφερόμενης συμφωνίας εταιρικής σχέσης και συνεργασίας, επισυνάπτεται το κείμενο της πρότασης απόφασης του Συμβουλίου σχετικά με τη θέση που πρόκειται να λάβει η Κοινότητα στην Επιτροπή Συνεργασίας ΕΕ-Γεωργίας όσον αφορά τη σύσταση μιας υποεπιτροπής «Δικαιοσύνη, ελευθερία και ασφάλεια».

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με τη θέση που πρόκειται να λάβει η Κοινότητα στο πλαίσιο της Επιτροπής Συνεργασίας, που δημιουργήθηκε με τη συμφωνία εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Γεωργίας, αφετέρου, όσον αφορά τη σύσταση μιας υποεπιτροπής «Δικαιοσύνη, ελευθερία και ασφάλεια»

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας,

το άρθρο 2 παράγραφος 1 της απόφασης του Συμβουλίου και της Επιτροπής, της 31ης Μαΐου 1999[1], για τη σύναψη συμφωνίας εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Γεωργίας, αφετέρου,

την πρόταση της Επιτροπής,

Εκτιμώντας τα ακόλουθα:

(1) Στις 14 Νοεμβρίου 2006, το Συμβούλιο συνεργασίας ΕΕ-Γεωργίας εξέδωσε σύσταση σχετικά με την εφαρμογή του σχεδίου δράσης ΕΕ-Γεωργίας.

(2) Το άρθρο 83 της προαναφερθείσας συμφωνίας εταιρικής σχέσης και συνεργασίας προβλέπει ότι το συμβούλιο συνεργασίας θα επικουρείται στην εκτέλεση των καθηκόντων του από μια επιτροπή συνεργασίας.

(3) Το συμβούλιο συνεργασίας ΕΕ-Γεωργίας ενέκρινε, στις 12 Οκτωβρίου 1999, τον εσωτερικό κανονισμό της επιτροπής συνεργασίας[2], ο οποίος αναθέτει την αρμοδιότητα για τη δημιουργία και μελλοντική σύσταση υποεπιτροπών στην επιτροπή συνεργασίας ΕΕ- Γεωργίας,

ΑΠΟΦΑΣΙΖΕΙ:

´Αρθρο μόνο

Η θέση που λαμβάνει η Κοινότητα στο πλαίσιο της επιτροπής συνεργασίας, που δημιουργήθηκε βάσει του άρθρου 83 της συμφωνίας εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Γεωργίας, αφετέρου, όσον αφορά τη σύσταση μιας υποεπιτροπής «Δικαιοσύνη, ελευθερία και ασφάλεια», καθορίζεται σύμφωνα με το παράρτημα της παρούσας απόφασης.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Η ΕΠΙΤΡΟΠΗ ΣΥΝΕΡΓΑΣΙΑΣ,

Έχοντας υπόψη τη συμφωνία εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Γεωργίας, αφετέρου (εφεξής «η συμφωνία»), και ιδίως το άρθρο 83,

Εκτιμώντας τα ακόλουθα:

(1) Σύμφωνα με το άρθρο 10 του εσωτερικού κανονισμού της επιτροπής συνεργασίας[3], η επιτροπή συνεργασίας δύναται να συγκροτήσει υποεπιτροπές και να καθορίσει τις αρμοδιότητές τους.

(2) Το σχέδιο δράσης στο πλαίσιο της Ευρωπαϊκής Πολιτικής Γειτονίας (ΕΠΓ) ΕΕ-Γεωργίας (κεφάλαιο 5) προβλέπει ότι οι κοινοί φορείς που συγκροτήθηκαν βάσει της συμφωνίας εταιρικής σχέσης και συνεργασίας προωθούν και παρακολουθούν την εφαρμογή του σχεδίου δράσης και ότι οι διαρθρώσεις που δημιουργήθηκαν δυνάμει της εν λόγω συμφωνίας πρέπει να αναθεωρηθούν, ώστε να εκφράζουν δεόντως όλες τις προτεραιότητες της ΕΠΓ.

(3) Οι τομείς της δικαιοσύνης, της ελευθερίας και της ασφάλειας αποτελούν βασικές προτεραιότητες του σχεδίου δράσης ΕΠΓ ΕΕ-Γεωργίας.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

´Αρθρο μόνο

Συγκροτείται υποεπιτροπή «Δικαιοσύνη, ελευθερία και ασφάλεια». Επισυνάπτονται στο παράρτημα οι αρμοδιότητες αυτής της υποεπιτροπής.

Βρυξέλλες,

Για την Επιτροπή Συνεργασίας ΕΕ-Γεωργίας Για τη Γεωργία

Για την Ευρωπαϊκή Κοινότητα

Αρμοδιότητες της υποεπιτροπής «Δικαιοσύνη, ελευθερία και ασφάλεια» που συγκροτήθηκε βάσει της συμφωνίας εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, και της Γεωργίας

Η ΕΠΙΤΡΟΠΗ ΣΥΝΕΡΓΑΣΙΑΣ,

έχοντας υπόψη τη συμφωνία εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Γεωργίας, αφετέρου,

έχοντας υπόψη τον εσωτερικό κανονισμό της Επιτροπής Συνεργασίας, που θεσπίστηκε από το Συμβούλιο συνεργασίας στις 12 Οκτωβρίου 1999 ως παράρτημα του εσωτερικού κανονισμού του, και ιδίως το άρθρο 10,

συνέστησε μια υποεπιτροπή «Δικαιοσύνη, ελευθερία και ασφάλεια» οι αρμοδιότητες της οποίας είναι οι ακόλουθες:

Άρθρο 1

Η υποεπιτροπή εξετάζει την εφαρμογή της συμφωνίας εταιρικής σχέσης και συνεργασίας και του σχετικού σχεδίου δράσης για την Ευρωπαϊκή Πολιτική Γειτονίας στους εξής τομείς:

- διαχείριση των συνόρων,

- διαχείριση της νόμιμης και παράνομης μετανάστευσης (καθώς και θέματα σχετικά με την επανεισδοχή, τη θεώρηση, την ασφάλεια των ταξιδιωτικών εγγράφων, το άσυλο),

- άτομα που εκτοπίζονται στο εσωτερικό μιας χώρας,

- καταπολέμηση του οργανωμένου εγκλήματος (περιλαμβανομένης της λαθραίας μεταφοράς και εμπορίας ανθρώπων, των ναρκωτικών, της νομιμοποίησης εσόδων από παράνομες δραστηριότητες, της εγκληματικότητας στον κυβερνοχώρο, της διαφθοράς και άλλων μορφών παράνομων δραστηριοτήτων),

- καταπολέμηση της τρομοκρατίας (περιλαμβανομένης της χρηματοδότησης της τρομοκρατίας),

- επιβολή του νόμου και τη δικαστική συνεργασία,

- κράτος δικαίου και τη μεταρρύθμιση του δικαστικού συστήματος,

- προστασία των δεδομένων προσωπικού χαρακτήρα,

- ανάπτυξη της διασυνοριακής και περιφερειακής συνεργασίας σε θέματα δικαιοσύνης, ελευθερίας και ασφάλειας.

Ο ανωτέρω κατάλογος δεν είναι εξαντλητικός και η Επιτροπή Συνεργασίας μπορεί να προσθέσει άλλα θέματα.

Άρθρο 2

Η υποεπιτροπή λειτουργεί υπό την εποπτεία της επιτροπής συνεργασίας. Η υποεπιτροπή ενημερώνει και διαβιβάζει τα πορίσματά της στην επιτροπή συνεργασίας μετά από κάθε συνεδρίασή της.

Άρθρο 3

Η υποεπιτροπή αποτελείται από αντιπροσώπους των συμβαλλόμενων μερών.

Κατόπιν συμφωνίας αμφοτέρων των μερών, δύνανται να εξετάζονται ενδεχομένως πραγματογνώμονες όσον αφορά συγκεκριμένα σημεία της ημερήσιας διάταξης των συνεδριάσεων της υποεπιτροπής.

Άρθρο 4

Η προεδρία της υποεπιτροπής ασκείται εκ περιτροπής από τα μέρη, σύμφωνα με τους κανόνες της εναλλασσόμενης προεδρίας της επιτροπής συνεργασίας[4].

Άρθρο 5

Ένας υπάλληλος της Ευρωπαϊκής Επιτροπής και ένας υπάλληλος της κυβέρνησης της Γεωργίας ασκούν από κοινού τα καθήκοντα μόνιμου γραμματέα της υποεπιτροπής. Όλες οι ανακοινώσεις που αφορούν την υποεπιτροπή διαβιβάζονται στο μόνιμο γραμματέα της υποεπιτροπής.

Άρθρο 6

Η υποεπιτροπή συνεδριάζει κάθε φορά που το απαιτούν οι περιστάσεις με τη συμφωνία των μερών, με βάση γραπτή αίτηση ενός από τα δύο μέρη, και τουλάχιστον μία φορά ετησίως. Κάθε συνεδρίαση πραγματοποιείται σε τόπο και χρόνο που συμφωνούν τα δύο μέρη.

Μόλις λάβει αίτηση για συνεδρίαση της υποεπιτροπής, ο γραμματέας του άλλου μέρους απαντά εντός δεκαπέντε εργάσιμων ημερών.

Σε ιδιαίτερα επείγουσες περιπτώσεις, η υποεπιτροπή μπορεί να συγκαλέσει συνεδρίαση εντός βραχύτερης προθεσμίας, υπό τον όρο ότι συμφωνούν αμφότερα τα μέρη.

Πριν από κάθε συνεδρίαση, ο πρόεδρος ενημερώνεται για την προβλεπόμενη σύνθεση της αντιπροσωπείας και των δύο μερών.

Οι συνεδριάσεις της υποεπιτροπής συμφωνούνται από κοινού από τους δύο μόνιμους γραμματείς, οι οποίοι ενεργούν μετά από σύμφωνη γνώμη των γραμματέων της επιτροπής συνεργασίας.

Άρθρο 7

Τα σημεία προς εγγραφή στην ημερήσια διάταξη υποβάλλονται στους δύο μόνιμους γραμματείς το αργότερο δεκαπέντε ημέρες πριν από τη συνεδρίαση της υποεπιτροπής. Τα έγγραφα αναφοράς διαβιβάζονται στους μόνιμους γραμματείς το αργότερο δέκα ημέρες πριν από τη συνεδρίαση.

Με βάση αυτά τα σημεία, καταρτίζεται προσωρινή ημερήσια διάταξη η οποία διαβιβάζεται, μαζί με τα έγγραφα αναφοράς, στους γραμματείς της Επιτροπής Συνεργασίας, καθώς και στις μόνιμες αντιπροσωπείες των κρατών μελών, το αργότερο πέντε εργάσιμες ημέρες πριν από τη συνεδρίαση της υποεπιτροπής. Σε εξαιρετικές περιπτώσεις, στην ημερήσια διάταξη μπορούν να προστεθούν σημεία μέσα σε συντομότερη προθεσμία, μετά από γραπτή συμφωνία των δύο μόνιμων γραμματέων.

Άρθρο 8

Στις συνεδριάσεις της, η υποεπιτροπή μπορεί να εξετάζει οποιονδήποτε ή όλους τους τομείς που αναφέρονται στο άρθρο 1.

Άρθρο 9

Πλην αντιθέτου αποφάσεως, οι συνεδριάσεις της επιτροπής δεν είναι δημόσιες.

Άρθρο 10

Για κάθε συνεδρίαση τηρούνται πρακτικά. Αντίγραφο των πρακτικών και των συμπερασμάτων κάθε συνεδρίασης της υποεπιτροπής διαβιβάζονται στους γραμματείς της επιτροπής συνεργασίας. Αντίγραφα διαβιβάζονται επίσης στις μόνιμες αντιπροσωπείες των κρατών μελών.

[1] ΕΕ L 205 της 4.8.1999, σ. 1.

[2] ΕΕ L 297 της 18.11.1999, σ. 38.

[3] ΕΕ L 297 της 18.11.1999, σ. 38.

[4] ΕΕ L 297 της 18.11.1999, σ. 38.